[{"text_idx": "#000001", "text": "Kiel suplemento al la nun bit-formata LOdE j\u0302us venis tre interesa 90-pag\u0302a rikolto de 101 verkoj el 22 rusaj au\u0306toroj, kolektitaj de Aleksander Korj\u0302enkov kaj Valentin Melnikov kaj tradukitaj de c\u0302i lasta. Ne temas ja pri kompleta novaj\u0302o, c\u0302ar preskau\u0306 c\u0302iuj, krom malgranda aldono, jam aperis en la rubriko \u201cRusa Antologio\u201d de La Ondo de Esperanto dum ok jaroj, ekde julio 2007 g\u0302is au\u0306gusto 2015. Tamen la kunigo, ordigita kronologie, donas belan vidon al la rusa poezio ekde la komenco de la 18a jarcento g\u0302is la lasta jardeko de la 19a. Recenzo pri tia verko fatale fontas el la situacio, ke la rusa literaturo estas ege malmulte konata en centr-okcidenta Eu\u0306ropo, kaj ke versaj\u0302oj parkere memorataj ec\u0302 de rusaj bazlernejaj knaboj aspektas novaj\u0302oj en la oreloj de g\u0302enerala publiko c\u0302e la alia flanko de Vistulo.\nEn antologio oni kutime supozas reprezenton, eventuale sintezan, de la pritraktata periodo, kun la plej gravaj poemoj de la plej eminentaj verkistoj. Male, la kompilintoj elektis alian padon: mallongaj poeziaj\u0302oj, kelkfoje preskau\u0306 nur splitoj, pli humuraj ol dramecaj, pli spritaj ol emociigaj, kaj, se eblas diri, c\u0302iam pozitivaj, edifaj. Amo aperas c\u0302efe g\u0302ojiga, malofte turmenta, vivo montrig\u0302as bela kaj aminda, preskau\u0306 neniam morna. Tio ne igas la antologion minora, sed kun apartaj trajtoj; kelkaj versaj\u0302oj povas aspekti naivaj, sed animrefres\u0302igaj."}, {"text_idx": "#000002", "text": "La antau\u0306parolo de la eldonisto Korj\u0302enkov listigas periodojn de la rusa literaturo per la nomoj klasikismo, sentimentalismo, romantismo kaj realismo. Nu, por g\u0302enerala nekonanto de la rusa literaturo, tiuj nomoj ne c\u0302iam aspektas paralelaj al la literaturaj fluoj registrataj, ekzemple, en italaj au\u0306 hispanaj literaturaj tekstoj. Tial la verko estas aparte grava por konantoj de apenau\u0306aj nomoj de rusaj verkistoj: malfermig\u0302as, se ne tuta mondo, tamen larg\u0302a fenestro al literaturo nur nebule konata ekster la rusa imperio au\u0306 influo."}, {"text_idx": "#000004", "text": "La biografietoj malkas\u0302as kuriozajn detalojn, ekzemple, ke Vasilij J\u0302ukovskij, filo de bienulo kaj ties turka servistino, estis adoptita de nobelo kaj tiaranga farig\u0302is, servis c\u0302e la imperiestra familio kaj ig\u0302is \u201cmentoro\u201d de la reg\u0302heredanto, demisiis kaj, 58-jara, edzig\u0302is al germana frau\u0306lino 39 jarojn pli juna. Kelkaj liaj epigramoj kortus\u0302as, kiel Rememoro:"}, {"text_idx": "#000006", "text": "Kompreneble la historio tus\u0302is periodojn de la vivo de kelkaj poetoj: la kampanjon kontrau\u0306 la Napoleona invado kelkaj ja partoprenis, sed tiu trista momento ne aperas en c\u0302i tiu kolekto. Aliflanke, montrig\u0302as forta diferenco de vivnivelo en la tiama rusa socio: preskau\u0306 c\u0302iuj aperantoj en la antologieto estis nobeloj au\u0306 filoj, lau\u0306 geedzeco au\u0306 ne, de ric\u0302aj bienuloj, vojag\u0302is, havis g\u0302uindan vivon, ofte en la s\u0302tata administracio."}, {"text_idx": "#000010", "text": "C\u0302iu poeto meritus almenau\u0306 mencion, precipe la malpli internacie konataj, kiujn vere c\u0302i tiu, fakte unika, antologio de la rusa poezio diskonigas tra esperanto, sed recenzo devas havi siajn limojn. La elekto de la poemoj neeviteble spegulas la literaturan guston de la tradukinto, akademiano Valentin Melnikov, longtempa redakciano de LOdE. Lia agado en la esperanta literaturo estas ampleksa: c\u0302ar plurfoja gajninto en konkursoj, liaj versoj aperis en du jaraj eldonoj de Poezio el c\u0302iuj c\u0302ieloj kaj en Belarta rikolto, sed ankau\u0306 multon alian li verkis kaj originale kaj traduke; lau\u0306 mia persona s\u0302ato, liaj c\u0302efaj atutoj estas la kontribuoj al Moskvaro kaj Moskvaj sonoriloj, krom la plena traduko de la versromano Eu\u0306geno Onegin de Pus\u0302kin. Persono kun varia gusto, li atingis brilajn rezultojn ec\u0302 mondskale en televidaj kvizo-ludoj. Lia tradukado en c\u0302i tiu antologio frontanta malsamajn stilojn kaj periodojn aspektas elstara al nekonanto de la originalo: antau\u0306 sendube malfacila respekto de ritmo kaj abundo da viraj rimoj, li brile elturnig\u0302as per majstra utiligo de apostrofitaj substantivoj."}, {"text_idx": "#000015", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]